《起晦钟文学有诗呈国子萧先生倚歌和赠》
明代·周是修

一从棹雪剡溪归，五载怀贤思不违。耽酒每闻陶靖节，看诗长慕谢玄晖。

延津佩剑愁龙化，洛浦吹笙想凤飞。休用六韬穷术数，且将三易尽精微。

骅骝出路增时价，美璞藏山耿夜辉。桂岭陇高鱼度阻，楚天云远雁来稀。

郊居晚雨深萝薜，洞府秋风老蕨薇。割席管宁原自负，卜邻王翰愿相依。

频年异县伤离别，何许连床听发挥。稍待约同黄礼辈，再随流水觅岩扉。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。